## Program majstorskog ispita za zanimanje - majstor krznar

### NN 102/1995 (14.12.1995.), Program majstorskog ispita za zanimanje - majstor krznar

Temeljem članka 52. stavka 2. Zakona o obrtu ("Narodne novine"
br. 77/93), po prethodno pribavljenom mišljenju Hrvatske obrtničke komore,
ministar gospodarstva donosi :

## PROGRAM

### MAJSTORSKOG ISPITA ZA ZANIMANJE - MAJSTOR KRZNAR

I.

Majstorski ispit sastoji se od zajedničkog dijela koji obuhvaća potrebita
znanja neophodna za bavljenje obrtom i poduzetništvom i posebnog dijela
koji se odnosi na svako zanimanje posebno.

II.

Na zajedničkom ispitu, ispitna pitanja formuliraju se iz slijedećih
ispitnih područja:

1. Gospodarstvo i pravni propisi

2. Osnove podučavanja naučnika

III.

Područje gospodarstva obuhvaća slijedeće programske cjeline:

a) Osnovna pitanja osnivanja obrta, naročito analiza tržišta i mjesta,
pravni oblik, veličina obrta;

b) Organizacija obrtničke radionice, naročito priprema rada i odvijanje
posla, upotreba materijala i skladište, oblici racionaliziranja, uprava,
utjecaja automatizacije na organizaciju rada u obrtu ;

c) Organizacija osoblja, popunjavanje radnih mjesta, pitanja rukovođenja
i društvena klima u obrtničkoj radionici;

d) Ekonomski/rentabilni zadaci u obrtničkoj radionici naročito kupnja,
proizvodnja, reparaturne usluge, usluge, trgovačka djelatnost, prodaja,
reklama, servisna služba, međuobrtnička suradnja, naročito zadrugarstvo;

e) Financijsko ekonomska osnovna pitanja, naročito obrtnička financijska
ekonomija i njezine funkcije, financijsko planiranje, platni i kreditni
promet, vrste financiranja, štedno-kreditne zadruge i druge mjere za unapređenje
obrta;

f) Mjere za unapređenje obrta, naročito stručno savjetovanje, poduka
izvan obrtničke radionice i usavršavanje;

g) Knjigovodstvo i bilanca, naročito knjigovodstvo, imovinski pregled,
inventura, procjena kao i račun dobitka i gubitka, vođenje knjiga i centralna
obrada podataka u obrtništvu;

h) Obračun troškova, posebno iskazivanje pojedinačnih troškova, ukupnih
troškova kao i kalkulativnih troškova u kalkulativnoj marži, kalkulativne
šeme, prethodna i naknadna kalkulacija ;

i) Rentabilno iskorištenje knjigovodstva, završnog obračuna i obračuna
troškova, računa karakterističnih vrijednosti, naročito obračuna likvidnosti,
obračuna za pokriće investicija, usporedbe ekonomskih pokazatelja.

IV.

Područje pravnih propisa obuhvaća slijedeće programske cjeline:

- obavljanje obrta (stjecanje uvjeta, otvaranje obrta, poslovanje obrta,
prestanak obrta),

- obrazovanje i osposobljavanje za bavljenje obrtom,

- organiziranost obrta,

- građansko pravo, pravo opomena i prinudnog izvršnog postupka,

- trgovačka društva,

- pravo na rad, naročito pravo na radni ugovor, statut poduzeća, tarifni
pravilnik, radno vrijeme i godišnji odmor, zaštitu na radu i pravni postupak
pred sudom za radne sporove(Zakon o radu),

- pravo na socijalno i privatno osiguranje, naročito pravo na zdravstveno,
penziono, pravo na osiguranje u slučaju nesreće, pravo na osiguranje života,
stvari, osiguranje od odgovornosti, starosnu penziju samostalnih obrtnika,

- pravo na stvaranje imovine,

- porezni sustav

vrste poreza, naročito porez na promet, poslovni porez, porez na dohodak,
porez na dobit, porez na dodanu vrijednost, porez na plaće, porez na imovinu,
nasljedstvo i poklone ;

porezni postupak, naročito termini oporezivanja, postupak za utvrđivanje
vjerodostojnosti porezne prijave, odgoda plaćanja poreza, oslobađanje od
poreza i korištenje pravnih sredstava;

- obrt u privredi i društvu, razvoj, izgradnja i zadaci obrtničke-komore,
gospodarske komore, udruženja cehovske organizacije,

- pravne osnove za stručno obrazovanje,

- bitne odredbe sustava koje se odnose na obrazovanje, zakona o stručnom
obrazovanju i zakona o obrtu, pravni odnosi između učenika i poslodavaca,
ugovor o naukovanju.

V.

Iz područja osnova podučavanja naučnika ispitanik mora pokazati znanje
iz slijedećih područja:

1. Osnovna pitanja stručnog obrazovanja (zadaci i ciljevi ovog obrazovanja,
ravnopravnost šansi, mobilnost i uspon, veza obrazovanja i tržišta), stručne
škole i obrtničke radionice kao mjesta stručnog obrazovanja, zadaci i odgovornost
stručnog učitelja.

2. Planiranje i provođenje obrazovanja (sadržaj obrazovanja, ciljevi
i zadaci, okvirni planovi i programi, ispitni zahtjevi...

Izvedbeni i operativni programi, uvjeti za realizaciju nastave, utvrđivanje
obrazovnog plana obrtničke radionice...

3. Suradnja obrtnička radionica - škola (nastavni postupci, sredstva
i pomagala, metode poučavanja, ocjenjivanje i vrednovanje, timski rad).

4. Mladi u obrazovanju

(potreba i značenje stručnog obrazovanja za mladu generaciju, tipične
razvojne pojave i način ponašanja u mladenačkoj dobi, motivacija kao faktor
napredovanja, grupnopsihološki način ponašanja, utjecaj okoline, socijalno
i praktično ponašanje mladih, odgojne teškoće, psihološka pomoć mladima,
zdravstvena zaštita, zaštita od nesreća na radu.

VI.

Okvirni sadržaji programskih cjelina navedeni u poglavljima III., IV.
i V. osnova su za oblikovanje ispitnih pitanja na majstorskim ispitima.

VII.

Posebni dio ispita obuhvaća praktična i teoretska stručna znanja neophodna
za samostalno obavljanje obrta u određenom zanimanju i to za zanimanja
objavljena u "Popisu vezanih obrta i zanimanja" označena u rubrici
"Šifra, naziv zanimanja i stupanj stručne spreme" brojem 2. (Pravilnik
o vezanim i povlaštenim obrtima "Narodne novine" br. 31 od 9.
svibnja 1995. g).

VIII.

Programske cjeline stručno-teoretskog i praktičnog dijela ispita za
navedena zanimanja obuhvaćaju:

a) praktični dio ispita

b) neophodna stručno teoretska zanimanja za vješto obavljanje poslova
primjerenih obrtu.

IX.

Ispitni sadržaj za majstorski ispit za zanimanje majstor krznar, koje
je u skladu s Pravilnikom o vezanim i povlaštenim obrtima ("Narodne
novine" br. 31/95) označeno šifrom 74340, je:

MAJSTOR KRZNAR

I. Područje rada

- izrada muške, ženske i dječje odjeće od krzna i imitacija krzna,

- izrada raznih proizvoda od krzna (prostirki, pufova i sl.)

- dorada i bojenje krzna.

II. Sadržaji ispita

1. Praktični dio ispita

Na praktičnom dijelu ispita, ispitanik izrađuje jedan ili više krznenih
izradaka, ovisno o složenosti. Praktična izrada sastoji se od :

- uzimanja mjera, ako nisu zadane,

- dizajna i konstrukcije izratka,

- izbora osnovnog, pomoćnog materijala i pribora,

- samostalne izrade kroja, krojenja i izrade spojeva,

- samostalne izrade raznih dijelova,

- šivanje i dovršavanje izratka,

- proračuna utroška materijala i međufazne kontrole.

Pri izradi praktičnog dijela ispita, ispitanik se mora pridržavati propisanih
mjera zaštite na radu i zaštite okoliša, te ostalih uvjeta, koje mu odredi
Ispitna komisija.

2. Sadržaji majstorskog ispita, neophodni za vješto obavljanje poslova
primjerenih obrtu

2.1. Materijali

- konac, vrste konca, finoća, jačina, elastičnost, istezljivost, izbor
konca,

- vrste koža krznaša, njihovo označavanje i dobivanje,

- najvažnija kemijska i fizikalna svojstva krzna,

- kategorizacija krzna,

- osnovna ispitivanja koža krznaša,

- umjetna krzna, vrste, sastav i svojstva,

- sredstva za oplemenjivanje i bojenje krzna,

- materijali za podstave i umetke, svojstva, sastav i njihov izbor,

- izbor zatvarača, kopči i drugog pribora prema funkciji, vrsti izratka
i modnim zahtjevima.

2.2. Estetika

- estetika, dizajn, zanat, umjetnost,

- moda i faktori koji utječu na modu,

- krzneni odjevni predmeti i drugi izratci kao komunikacijsko sredstvo,

- formativni faktori dizajna krznenih predmeta (sklad forme i sadržaja,
estetski principi forme, utjecaj prirode na dizajn, forma i stil...),

- psihološki čimbenici krznenih proizvoda u odijevanju,

- modni ukrasi i detalji,

- tipovi građe ljudskog tijela u primjeni oblika i vrste krznene odjeće,

- kompozicija i princip komponiranja (postizanje jedinstva i sklada,
te cjelovitosti elemenata),

- poznavanje povijesnog pregleda krzna u odijevanju,

- kreiranje modela.

2.3. Konstrukcija odjeće i drugih krznenih izradaka

- osnove anatomske građe ljudskog tijela, analiza proporcija i antropometrijskih
podataka,

- utvrđivanje i mjerenje tjelesnih mjera, glavne i pomoćne mjere,

- sustavi označavanja odjevnih veličina krznene odjeće,

- konstrukcija ženskih haljetaka raznih oblika,

- konstrukcija ženskog ogrtača različitih oblika,

- konstrukcija ženske pelerine različitih oblika,

- konstrukcija pufa i drugih krznenih izradaka,

- konstrukcija različitih oblika muških, ženskih i dječjih kapa,

- utvrđivanje utroška materijala na osnovi krojnih slika

2.4. Tehnologija krznarstva

- organiziranje procesa rada u krznarskoj radionici,

- izračunavanje utroška materijala, energije i kapaciteta izrade,

- planiranje izrade, raspoređivanje poslova, analiza i praćenje operativnog
plana,

- načini određivanja i određivanje vremena izrade i radne norme,

- rezanje kože krznaša i izrade spojeva, te šivanje,

- pripremanje i dorada sirovina i izradaka,

- izrada raznih dijelova,

- sastavljanje i slaganje sirovina, izbor koža i drugih sirovina,

- obrada dlake i kože,

- klimatski i drugi uvjeti u krznarskoj radionici.

2.5. Strojevi i uređaji

- poznavanje osnova građe i funkcije alata, strojeva i uređaja za krojenje,

- strojni šivaći ubodi, tipovi i njihovo oblikovanje,

- obični krznarski šivaći strojevi,

- posebni šivaći strojevi,

- šivaći automati,

- strojevi i uređaji za završno glačanje,

- tekuće održavanje strojeva, uređaja i alata,

- zaštitne mjere pri radu na pojedinim strojevima, uređajima i s pojedinim
alatima.

Klasa: 311-01/95-01/523

Urbroj: 526-01-95-33

Zagreb, 27. studenoga 1995.

Ministar

Davor Štern, dipl. ing. v. r.

Ostalo, NN 102/1995-1713